b"\n_START_ARTICLE_\nLlu\xc3\xads Josep de Borb\xc3\xb3-Cond\xc3\xa9\n_START_SECTION_\nAbans de la Revoluci\xc3\xb3\n_START_PARAGRAPH_\nA la mort del seu pare, l'any 1740, el pr\xc3\xadncep Llu\xc3\xads Josep esdevingu\xc3\xa9 gran mestre de Fran\xc3\xa7a. Nomenat lloctinent general l'any 1758, particip\xc3\xa0 en la Guerra dels Set Anys on obtingu\xc3\xa9 vict\xc3\xb2ries com a les Batalla de Gr\xc3\xbcningen i Batalla de Johannisberg. A m\xc3\xa9s a m\xc3\xa9s, esdevingu\xc3\xa9 administrador general de la Borgonya. El 1780 fou nomenat coronel general d'infanteria per Llu\xc3\xads XVI._NEWLINE_L'any 1764 proced\xc3\xad a l'engrandiment del Palau Borb\xc3\xb3 de Par\xc3\xads alhora que abandon\xc3\xa0 l'Hotel Cond\xc3\xa9 de la ciutat per construir-hi el Teatre de l'Odeon. Tamb\xc3\xa9 port\xc3\xa0 a terme diverses obres al Castell de Chantilly.\n_START_SECTION_\nDurant la Revoluci\xc3\xb3\n_START_PARAGRAPH_\nDurant la Revoluci\xc3\xb3 Francesa, malgrat que fou considerat un liberal, s'opos\xc3\xa0 a duplicar el nombre dels diputats del Tercer Estat als Estats Generals. Poc despr\xc3\xa9s de la presa de la Bastilla, el pr\xc3\xadncep de Cond\xc3\xa9 marx\xc3\xa0 de Fran\xc3\xa7a, juntament amb el seu fill i el seu n\xc3\xa9t, i s'establ\xc3\xad primer als Pa\xc3\xafsos Baixos i despr\xc3\xa9s a Tor\xc3\xad. A Worms, a la vora del Rin, Llu\xc3\xads Josep va organitzar-hi un ex\xc3\xa8rcit al mateix temps que el comte de Proven\xc3\xa7a i el comte d'Artois, germans del rei, instal\xc2\xb7laven el seu quarter general a Coblen\xc3\xa7a, a on el 1791 es va traslladar el Pr\xc3\xadncep de Cond\xc3\xa9, qui va organitzar-hi un ex\xc3\xa8rcit contrarevolucionari d'emigrats format, entre d'altres pel duc d'Angulema i el duc de Berry, fills del comte d'Artois com tamb\xc3\xa9 per joves arist\xc3\xb2crates com ara el duc de Richelieu, el Duc de Blacas o Chateaubriand, bastants dels quals arribaren a tenir un paper destacat durant el r\xc3\xa8gim de la Restauraci\xc3\xb3._NEWLINE_En principi, l'Ex\xc3\xa8rcit de Cond\xc3\xa9 va lluitar aliat amb \xc3\x80ustria; tanmateix, arran de difer\xc3\xa8ncies estrat\xc3\xa8giques amb els austr\xc3\xadacs, el 1795 Cond\xc3\xa9 va passar a entendre's amb els brit\xc3\xa0nics; el 1797, despr\xc3\xa9s de la signatura del Tractat de Campo Formio entre \xc3\x80ustria i Fran\xc3\xa7a, que posava fi a les hostilitats entre aquests dos pa\xc3\xafsos, l'Ex\xc3\xa8rcit de Cond\xc3\xa9 es pos\xc3\xa0 al servei del tsar Pau I i fou destinat a Pol\xc3\xb2nia, fins que, el 1799 torn\xc3\xa0 al Rin sota el comandament d'Alexander Suvorov. El 1800, quan R\xc3\xbassia deix\xc3\xa0 la coalici\xc3\xb3, l'Ex\xc3\xa8rcit de Cond\xc3\xa9 es pos\xc3\xa0 de nou al servei de la Gran Bretanya i lluit\xc3\xa0 a Baviera._NEWLINE_Aquest ex\xc3\xa8rcit contrarevolucionari fou dissolt el 1801; aleshores, el pr\xc3\xadncep de Cond\xc3\xa9 va establir-se a Anglaterra, on va viure-hi amb la seva segona esposa Marie-Catherine de Brignole-Sale, que s'havia separat del seu anterior marit Honorat III, pr\xc3\xadncep de M\xc3\xb2naco, mort el 1795, amb qui es va casar el 1798. Marie-Catherine va morir el 1813. _NEWLINE_Despr\xc3\xa9s de la derrota de Napole\xc3\xb3, el Pr\xc3\xadncep de Cond\xc3\xa9 va tornar a Par\xc3\xads on va reprendre les seves funcions de cort amb Llu\xc3\xads XVIII. Va morir el 1818 i el succe\xc3\xad el seu fill Llu\xc3\xads Enric"